**การถอดบทเรียนประสบการณ์และการเรียนรู้**

**ด้านการเผยแพร่ผลงานวิจัยและงานสร้างสรรค์**

**คณะนิเทศศาสตร์ มหาวิทยาลัยรังสิต**

**.......................................................................................................................**

**1. ชื่อ-สกุล ผู้เล่าเรื่อง** ผศ.ดร.อมรรัตน์ ทิพย์เลิศ

**2. ชื่อ-สกุล ผู้บันทึก**  อาจารย์ธิราภรณ์ กลิ่นสุคนธ์ และ ดร.จิรัชฌา วิเชียรปัญญา

**3. บทบาท หน้าที่และความรับผิดชอบของผู้เล่าเรื่อง** อาจารย์ประจำสาขาวิชาการโฆษณา

 คณะนิเทศศาสตร์ และเป็นหัวหน้าโครงการวิจัยพื้นที่ชุมชน “การรู้เท่าทันสื่อด้านสุขภาพ”

**4. ชื่อเรื่องที่เล่า**  *เริ่มต้น ดำเนินการ และสิ้นสุดของการวิจัยอยู่ที่การเผยแพร่ผลงานวิจัย*

**5. บริบท หรือความเป็นมาของเรื่องที่เล่า**

 ผู้เล่าเรื่องมีการรวมกลุ่มกับเพื่อนๆ ที่สำเร็จการศึกษาในระดับปริญญาโทด้วยกันเป็นประจำทุกเดือนเพื่อพูดคุยงานวิชาการและพัฒนาไปสู่การทำวิจัยและเขียนหนังสือร่วมกัน โดยหนังสือที่เขียนเป็นเรื่องเกี่ยว กับ *รู้เท่าทันสื่อสุขภาพ* และในระหว่างที่ผู้เล่าเรื่องกำลังศึกษาต่อในระดับปริญญาเอกก็ได้รับทุนวิจัยจาก สสส.และ สกว. ซึ่งเป็นโครงการใหญ่ มีงบประมาณสนับสนุนปีละประมาณ 20 ล้านบาท เป็นการทำวิจัยในประเด็นเกี่ยวกับ “การรู้เท่าทันสื่อด้านสุขภาพ” โดยผู้เล่าเรื่องรับผิดชอบเป็นหัวหน้าโครงการวิจัย และทำวิจัยในลักษณะการวิจัยเชิงปฏิบัติการ (Action Research) ซึ่งเน้นที่กระบวนการฝังตัวลงพื้นที่ชุมชนต่างจังหวัด การทำกิจกรรมกับชุมชน และ “การคืนข้อมูลสู่ชุมชน” ผ่านการจัดเวทีชาวบ้านซึ่งเป็นวิธีการหนึ่งของกระบวนการเผยแพร่ผลการวิจัย รวมทั้งการจัดทำหนังสือเพื่อเผยแพร่ผลงานวิจัยในระดับสาธารณะอีกด้วย

**6. วิธีการ / ขั้นตอน หรือกระบวนการที่ทำให้งานนั้นสำเร็จ**

 ผู้เล่าเรื่องมีการเผยแพร่ผลงานวิจัยในลักษณะที่หลากหลายดังนี้

 **6.1 คืนข้อมูลสู่ชุมชน** เป็นลักษณะของการจัดเวทีชาวบ้านในกับพื้นที่ชุมชนวิจัยและชุมชน ใกล้เคียง ซึ่งทำให้ประชาชนในพื้นที่วิจัยได้รับรู้ข้อมูลและผลของการวิจัย เกิดการแลกเปลี่ยนเรียนรู้ร่วมกันระหว่างนักวิจัยในพื้นที่กับชุมชน และระหว่างคนในชุมชนด้วยกัน เกิดการนำความรู้ที่ได้รับจากการวิจัยไปปรับใช้กับชุมชนของตนเอง ในขณะที่ชุมชนใกล้เคียงก็สามารถนำความรู้ที่ได้รับไปปรับใช้และดำเนินกิจกรรมในลักษณะที่ใกล้เคียงกันได้ กระบวนการจัดเวทีคืนข้อมูลสู่ชุมชนมีขั้นตอนดังนี้

 1) เขียนร่างผลการวิจัยเพื่อคืนข้อมูลการวิจัยให้กับชุมชน

 2) นำเสนออาจารย์ที่ปรึกษา เพื่อขอคำปรึกษาและคำแนะนำ ซึ่งอาจารย์ที่ปรึกษาจะปรับแก้ในส่วนที่เป็นเรื่องเกี่ยวกับการตีความหรือการใช้ข้อมูลที่ไม่ถูกต้อง รวมทั้งการเก็บข้อมูลมายังไม่เพียงพอต่อการสรุปผลการวิจัย เป็นต้น

 3) ปรับแก้รายงานผลการวิจัยตามคำแนะนำของอาจารย์ที่ปรึกษา

 4) ติดต่อพื้นที่วิจัยเพื่อจัดเวทีชาวบ้านสำหรับคืนข้อมูลการวิจัยให้กับชุมชน โดยการเชิญคนที่เกี่ยวข้องในพื้นที่วิจัยและชุมชนใกล้เคียงในกรณีที่ผู้เล่าเรื่องเห็นว่าชุมชนใกล้เคียงจะได้รับประโยชน์จากผลการวิจัยดังกล่าว

 5) จัดทำเอกสาร สรุปและรายงานผลการวิจัยเพื่อคืนข้อมูลสู่ชุมชน โดยการปรับและใช้ภาษาที่ง่าย ทั้งนี้โดยจะเขียนในลักษณะของการเล่าเรื่องว่า ผู้เล่าเรื่องไปทำอะไรมา พบอะไรบ้าง และให้ชุมชนช่วยดูว่าจะเอาผลที่ได้รับไปใช้อย่างไรบ้าง สิ่งสำคัญที่จะเขียนเน้นย้ำคือ บอกวัตถุประสงค์ของการจัดเวทีชาวบ้านที่เป็นไปเพื่อร่วมรับรู้ การแบ่งปันและแลกเปลี่ยนเรียนรู้การนำผลการวิจัยไปใช้ประโยชน์ร่วมกัน

 6) ส่งรายงานผลการวิจัยไปให้ชุมชนก่อนการจัดเวทีชาวบ้าน เพื่อให้ชุมชนให้ข้อมูลย้อนกลับ (Feed back) และให้ชุมชนช่วยตรวจสอบผลการวิจัย

 7) จัดเวทีคืนข้อมูลสู่ชุมชน โดยจะเน้นที่กระบวนการตรวจสอบข้อมูล การทำให้ชาวบ้านเห็นข้อมูลชุมชนของตนเอง และสร้างกระบวนการเรียนรู้ร่วมกันของการนำผลการวิจัยไปใช้กับชุมชน

 8) ถอดบทเรียนเพื่อจัดทำหนังสือเพื่อเผยแพร่ผลการวิจัย

 **6.2 จัดทำหนังสือเพื่อเผยแพร่ผลการวิจัย** ผู้เล่าเรื่องนำผลการวิจัยที่ได้รับมาปรับภาษาโดยใช้ภาษาที่เข้าใจง่ายและชัดเจนเพื่อให้ประชาชนในพื้นที่วิจัยและประชาชนทั่วไปอ่านโดยคาดหวังว่าผู้อ่านจะได้นำความรู้ที่ได้รับไปปรับใช้ให้เหมาะสมกับชุมชนของตนเองต่อไป

 **6.3 เผยแพร่ผลการวิจัยอย่างเป็นทางการ** เป็นการเผยแพร่ผลการวิจัยในลักษณะบทความวิจัยและนำเสนอผลการวิจัยในที่ประชุมทางวิชาการระดับชาติ ตามข้อกำหนดของหน่วยงานที่ให้ทุนสนับสนุนการวิจัย

 **6.4 ขยายเครือข่ายของการใช้และเผยแพร่ผลการวิจัย** ผู้เล่าเรื่องสร้างเครือข่ายสำหรับการเผยแพร่ผลการวิจัยเป็น 2 ระดับคือ *ระดับพื้นที่* ประกอบด้วยเครือข่ายสุขภาพ เครือข่ายครู เครือข่ายเด็ก และกลุ่มนักจัดรายการ (ดีเจ) และ *ระดับสถาบันการศึกษา* จากมหาวิทยาลัยต่างๆ ทั้งในส่วนกลางและภูมิภาค โดยได้รับความร่วมมือจากเพื่อนๆ ในทีมวิจัยจัดตั้งเครือข่ายเพื่อขยายผลการวิจัยโดยนำไปวิจัยกับพื้นที่อื่นๆ ต่อไป

 **6.5 สร้างเวทีและพื้นที่การเรียนรู้ให้กับนักศึกษาในระดับปริญญาโทและปริญญาเอก** โดยมีผู้เล่าเรื่องและทีมนักวิจัยเป็นพี่เลี้ยงวิจัย สนับสนุนทุนวิจัย และให้เวทีสำหรับนักศึกษาเหล่านั้นกลับมานำเสนอและเผยแพร่ผลการวิจัยอีกครั้งหนึ่ง เวทีดังกล่าวถือว่าเป็นพื้นที่ของการเผยแพร่ผลการวิจัย การถ่ายโอนและเชื่อมโยงความรู้จากผลการวิจัยเรื่องหนึ่งไปสู่การทำวิจัยใหม่อีกเรื่องหนึ่งที่สำคัญ

**7. เทคนิคหรือกลยุทธ์ที่ทำให้เกิดความสำเร็จ**

 **7.1 การทำให้ชาวบ้านมองเห็นข้อมูลชุมชนของตัวเองอย่างชัดเจน** โดยผู้เล่าเรื่องใช้ทักษะการเขียนเพื่อเผยแพร่ผลการวิจัยโดยใช้ภาษาที่เข้าใจง่าย ประกอบกับใช้กระบวนการสร้างการมีส่วนร่วมโดยการจัดเวทีชาวบ้านทำให้ชาวบ้านเกิดการรับรู้ เข้าใจและเข้าถึงผลการวิจัยได้ง่ายและรวดเร็ว อีกทั้งยังสามารถต่อยอดโดยการนำผลการวิจัยไปปรับใช้ให้เหมาะสมกับชุมชนของตนเองได้ เช่น ผลการศึกษาเกี่ยวกับ กลยุทธ์การสื่อสารเพื่อการทวงหนี้ของกองทุนหมู่บ้านซึ่งคำนึงถึงความเป็นมนุษย์โดยพื้นฐานขั้นแรกจะเริ่มจากการปั่นจักรยานไปหาลูกหนี้ตามบ้านเพื่อแจ้งกำหนดการใช้หนี้จนถึงขั้นสุดท้ายคือ การใช้หอกระจายข่าวประจำหมู่บ้าน ผลจากการคืนข้อมูลวิจัยดังกล่าว ทำให้ชุมชนใกล้เคียงที่มีปัญหาเดียวกันสามารถต่อยอดโดยการนำผลการวิจัยไปปรับใช้ให้เหมาะสมกับชุมชนของตนเองได้

 **7.2 การใช้ประโยชน์จากเครือข่ายการเรียนรู้และการวิจัย** ผู้เล่าเรื่องใช้พื้นที่เครือข่ายวิจัยที่จัดตั้งขึ้นอย่างไม่เป็นทางการโดยเริ่มต้นจากเพื่อนสู่เพื่อน อาจารย์สู่ลูกศิษย์ และรุ่นพี่สู่รุ่นน้อง และเครือข่ายที่จัดตั้งขึ้นอย่างเป็นทางการตามสถาบันการศึกษาทั้งส่วนกลางและส่วนภูมิภาคมาสร้างความร่วมมือ ร่วมแลกเปลี่ยนเรียนรู้และร่วมวิจัยเพื่อขยายผลและสร้างองค์ความรู้ในประเด็น “การรู้เท่าทันสื่อด้านสุขภาพ” ในพื้นที่ที่หลาก หลายยิ่งขึ้น

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น** (ที่ไม่ใช่ผู้เล่า)

 8.1 อาจารย์ที่ปรึกษา คือ รศ.ดร. กาญจนา แก้วเทพ ซึ่งมีบทบาทในด้านการให้คำปรึกษาและให้ข้อแนะนำเพื่อการปรับปรุงแก้ไขงานต่างๆ ทุกกระบวนการวิจัย โดยเริ่มตั้งแต่การเขียนโครงร่างงานวิจัยเพื่อขอทุนสนับสนุนทุนการวิจัย การออกแบบลงพื้นที่เพื่อทำกิจกรรม การจัดเวทีเพื่อคืนข้อมูลสู่ชุมชน รวมไปถึงการจัดทำหนังสือที่เป็นการรายงานและเผยแพร่ผลการวิจัย

 8.2 เพื่อนๆ ที่ร่วมในทีมก่อตั้งการวิจัยซึ่งเป็นเพื่อนที่ศึกษาร่วมกันมาในระดับปริญญาโท มีบทบาทหนุนเสริมทั้งด้านวิชาการและด้านจิตใจ โดยเฉพาะอย่างยิ่งเมื่อผู้เล่าเรื่องประสบปัญหาด้านการบริหารจัดการคนที่เกี่ยวข้องกับการวิจัยในระดับต่างๆ ทั้งทีมนักวิจัยเอง ทั้งเจ้าหน้าที่ที่รับผิดชอบในส่วนของการบริหารโครงการวิจัย หรือแม้กระทั่งชาวบ้านในพื้นที่วิจัย เพื่อนๆ ก็จะให้คำแนะนำในประเด็นของการมองคน และแนะนำแนวทางการแก้ปัญหาซึ่งทำให้ผู้เล่าเรื่องเติบโต เกิดการเรียนรู้ที่จะเข้าใจคนในลักษณะต่างๆ และมีทักษะการแก้ปัญหาเกี่ยวกับคนที่มีความหลากหลายมากยิ่งขึ้น

 8.3 ชาวบ้านในพื้นที่ชุมชนวิจัย ซึ่งมีบทบาทต่อความสำเร็จของการเผยแพร่ผลงานวิจัยในฐานะที่เป็นผู้ใช้ผลการวิจัยอย่างชัดเจน นั่นคือ ชาวบ้านในพื้นที่ชุมชนวิจัยให้ความร่วมมือในการทำกิจกรรมแลกเปลี่ยนเรียนรู้ในเวทีคืนข้อมูลสู่ชุมชน ตั้งแต่การตรวจสอบข้อมูลที่เป็นผลการวิจัยไปจนถึงการขยายผลของการวิจัยโดยนำความรู้ที่ได้รับไปปรับใช้ในชุมชนของตนต่อไป

**9. อุปสรรคหรือปัญหาในการทำงาน (Lessons Learned) และแนวทางในการแก้ปัญหา / อุปสรรคดังกล่าว**

 **9.1 ปัญหาด้านการบริหารจัดการงบวิจัย** ผู้เล่าเรื่องขาดประสบการณ์การบริหารจัดการงบวิจัยที่มีจำนวนมากคือ กว่า 20 ล้านบาท ทำให้การดำเนินโครงการในระยะแรกประสบปัญหาเรื่องการใช้งบประมาณให้ตรงตามหมวดที่กำหนด อีกทั้งมีงบประมาณเหลือภายหลังการดำเนินโครงการ ซึ่งผู้เล่าเรื่องมีแนวทางการแก้ปัญหาดังกล่าวคือ ขอคำปรึกษาจากเจ้าหน้าที่ที่ดูแลเรื่องงบประมาณและทุนของหน่วยงานที่สนับสนุนการวิจัย เช่น สกว. สสส. ส่วนงบประมาณที่เหลือก็นำไปใช้จัดเวทีให้กับเครือข่าย ทำกิจกรรมถอดบทเรียนและจัดทำหนังสือเพื่อเผยแพร่ผลการวิจัย

 **9.2 ปัญหาด้านการบริหารจัดการคน** โดยพื้นฐานส่วนตัวของผู้เล่าเรื่องเป็นคนที่มองคนไม่เป็น มองแล้วไม่ทราบว่าคนนี้ดีหรือไม่ดี ควรคบหรือไม่ควรคบ และเป็นคนที่ไว้ใจคนง่าย จึงทำให้เกิดปัญหาเกี่ยวกับการรับคนเข้ามาทำงานด้านการเงิน ซึ่งต่อมาเจ้าหน้าที่คนดังกล่าวได้ยักยอกเงินทุนวิจัยไปใช้ประมาณเจ็ดแสนบาท ซึ่งทำให้ผู้เล่าเรื่องเกิดความทุกข์ไม่ทราบว่าจะหาเงินไปชดใช้ได้อย่างไร แต่เป็นความบังเอิญโชคดีที่พบพระสงฆ์รูปหนึ่งที่เป็นพระนักพัฒนาอยู่ที่วัดบังเพลงใต้ ท่านเคยเข้าร่วมกิจกรรมกับผู้เล่าเรื่อง พอท่านทราบเรื่องดังกล่าวท่านได้ให้ความช่วยเหลือโดยสำรองเงินออกไปให้ก่อน แล้วให้แม่ของเจ้าหน้าที่คนดังกล่าวซึ่งมาช่วยเหลืองานที่วัดอย่างสม่ำเสมอชดใช้โดยการผ่อนให้กับท่านภายหลัง

**10. ผลลัพธ์ หรือความสำเร็จที่เกิดขึ้นคือ**

ความสำเร็จที่เกิดขึ้นที่เกิดขึ้นของผู้เล่าเรื่องมีหลายลักษณะดังนี้

**10.1 ความสำเร็จที่เกิดกับผู้เล่าเรื่อง**

 1) ผู้เล่าเรื่องเปลี่ยนมุมมองและวิธีคิดในการมองคน เกิดการเรียนรู้และเข้าใจวิถีชีวิตของชุมชนชนบทมากขึ้นจากพื้นฐานเดิมของผู้เล่าเรื่องที่เกิดและเติบโตมาจากสังคมเมือง

 2) ผู้เล่าเรื่องเติบโต มีความสามารถและกล้าที่จะวิพากษ์งานวิจัยของคนอื่นๆ ได้ชัดเจนและ ดีมากขึ้น รวมทั้งมีความอดทนและสามารถรายงานความก้าวหน้าและอธิบายงานวิจัยของตนเองต่อคณะกรรมการฯ ซึ่งไม่เข้าใจงานวิจัยของผู้เล่าเรื่องโดยไม่มีอารมณ์โกรธ

 3) ผู้เล่าเรื่องเกิดการต่อยอดและถ่ายโอนความคิด ความรู้ และประสบการณ์การเรียนรู้จากการทำวิจัยจากเพื่อนๆ ร่วมทีมวิจัยและจากเครือข่ายวิจัยมาใช้สำหรับการทำงานวิจัยเรื่องใหม่ๆ ต่อไป

**10.2 ความสำเร็จที่เกิดจากการเผยแพร่ผลงานวิจัย**

 1) แหล่งทุนวิจัย คือ สกว. และสสส. สนับสนุนทุนสำหรับการทำวิจัยอย่างต่อเนื่อง

 2) เกิดเวทีและพื้นที่การเรียนรู้ให้กับนักศึกษาในระดับปริญญาโทและปริญญาเอกซึ่งมีผู้เล่าเรื่องและทีมนักวิจัยเป็นพี่เลี้ยง รวมทั้งสนับสนุนให้ทุนวิจัยในพื้นที่ต่างๆ

 3) เกิดการขยายเครือข่ายการวิจัยทั้งในระดับพื้นที่และระดับสถาบันการศึกษาทั้งในส่วนกลางและภูมิภาค เกิดเป็นแนวร่วมการทำงานวิจัยรู้เท่าทันสื่อด้านสุขภาพ

 4) เกิดคณะทำงานวิจัยเพื่อชุมชนอย่างเป็นทางการขึ้นที่มหาวิทยาลัยสุโขทัยธรรมาธิราช (มสธ.) อันเป็นผลสืบเนื่องมาจากความเข้มแข็งอย่างต่อเนื่องและยาวนานของทีมนักวิจัยที่ทำเรื่องดังกล่าวมาร่วม 10 ปี และทาง มสธ. เองก็เล็งเห็นถึงคุณค่าและประโยชน์ที่จะเกิดขึ้น จึงอนุมัติให้จัดตั้งคณะทำงานวิจัยเพื่อชุมชนโดยขึ้นตรงกับสถาบันวิจัยของ มสธ. และล่าสุดก็ได้ปรับเข้าสู่ระบบการทำงานประจำโดยเข้าไปเป็นหน่วยงานหนึ่งของสถาบันวิจัยของ มสธ. และได้รับงบประมาณสนับสนุนการทำวิจัยอย่างเป็นทางการ

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

**11.1 การเรียนรู้เกี่ยวกับวิธีคิดและความเชื่อของตนเอง**

 1) ผู้เล่าเรื่องเรียนรู้ว่า การทำงานวิจัยแม้ผู้วิจัยจะวางแผนไว้ดีเพียงใดก็ตาม แต่จะไม่มีงานวิจัยใดที่จะทำให้เกิดความสำเร็จได้ 100 เปอร์เซ็นต์ งานวิจัยจะดีที่สุดอยู่ภายใต้เงื่อนไขอะไรและอย่างไร

 2) เรียนรู้เรื่องการรู้เท่าทันสื่อในมุมมองแบบตะวันออกซึ่งค้นพบหลังจากลงพื้นที่วิจัย ทำให้ผู้เล่าเรื่องเรียนรู้ว่า ทฤษฎีทางตะวันตกบางอย่างอาจไม่พบในพื้นที่วิจัย แต่กลับค้นพบความรู้ในบริบทของตะวันออกที่สอดแทรกอยู่ในพื้นที่วิจัย

**11.2 การเรียนรู้เกี่ยวกับการบริหารจัดการโครงการวิจัย**

 1) เรียนรู้ที่จะต้องปรับเปลี่ยนตนเองให้มีทักษะด้านการบริหารจัดการให้มากขึ้นเพื่อความสำเร็จของการบริหารจัดการโครงการวิจัยที่มีงบประมาณจำนวนมาก รวมทั้งต้องบริหารจัดการคนที่มีความแตกต่างกันเป็นจำนวนมากด้วย ซึ่งประเด็นดังกล่าวจำเป็นต้องมีวุฒิภาวะทางอารมณ์ (EQ) ที่สูงขึ้น

 2) เรียนรู้เรื่องของภาวะการเป็นผู้นำเครือข่ายการวิจัยและเป็นพี่เลี้ยงให้กับนักวิจัยน้องใหม่ซึ่งเป็นสมาชิกในเครือข่ายวิจัย

 3) เรียนรู้เรื่องการสร้างกลไกเพื่อให้เกิดคุณภาพงานวิจัย โดยเน้นที่การนำผลการวิจัยไปใช้ให้เกิดประโยชน์ต่อพื้นที่อย่างแท้จริง การรายงานความก้าวหน้าและขอคำแนะนำจากผู้ทรงคุณวุฒิของหน่วยงานเจ้าของทุนวิจัย รวมทั้งการเผยแพร่ผลการวิจัยในรูปแบบที่หลากหลายเพื่อการเข้าถึงและนำผลการวิจัยไปใช้ในวงกว้าง

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

 12.1 ทัศนคติและมุมมองของการทำงานที่สำคัญคือ การมองว่างานที่ทำเป็นงานบริการวิชาการให้กับชุมชน เป็นงานของผู้เสียสละ เหมือนการมาทำบุญสร้างกุศล ไม่ว่าการทำงานจะประสบปัญหาอย่างไร ผู้เล่าเรื่องก็มีความเชื่อว่า เดี๋ยวปัญหาก็จะคลี่คลายด้วยบุญและกุศลที่ทำ

 12.2 ทักษะการเขียนงานวิชาการให้อยู่ในรูปแบบและเป็นภาษาที่ง่าย ประชาชนทั่วไปสามารถเข้าใจเข้าถึง และสามารถนำเนื้อหาที่เป็นผลการวิจัยไปใช้ต่อยอดได้

 12.3 ทักษะกระบวนการสร้างการมีส่วนร่วมกับชาวบ้านในพื้นที่วิจัย ทำให้วิจัยเป็นเรื่องที่ง่ายและบูรณาการไปกับวิถีการดำเนินชีวิตของชาวบ้าน

**13. ผลงานเชิงประจักษ์ของผู้เล่าเรื่องคือ**

 13.1 หนังสือเผยแพร่ผลงานวิจัย

 13.2 บทความวิจัย และการนำเสนอผลงานวิจัยผ่านประชุมวิชาการระดับชาติ

 13.3 การได้รับเชิญเป็นผู้วิพากษ์งานวิจัย

☺☺☺☺☺☺☺☺☺☺